Taustaks  Riigikontrollil valmis 2007. aastal audit "Riigi tegevus tööõnnetuste vähendamisel", mille tulemusena leiti, et riik ei ole teinud kõike vajalikku, et tagada Eesti inimestele ohutu töökeskkond. 2010. aastal analüüsis  Riigikontroll, kas kolm aastat tagasi tehtud soovitused on ellu viidud ning kas riik on teinud kõik, et säilitada ohutu töökeskkonna tagamise kaudu tööealiste inimeste töövõimelisus.    Viimasest Euroopa töötingimuste uuringust selgus, et Eesti on sõltuvalt ohuteguri liigist mitmes valdkonnas kuni 10% võrra kehvemas olukorras kui ELi riigid keskmiselt (näiteks kokkupuutel vibratsiooniga 9, kokkupuutel müraga 8,5 ja raskuste tõstmisel 7,5 protsenti võrra). Töötingimuste uuringuid teeb ka Euroopa Tööohutuse  ja Töötervishoiu Agentuur, kelle 2009. aastal avalikustatud tööohutuse ja -tervishoiu üleeuroopalise arvamusuuringu kohaselt peab 84% Eestis küsitletutest terviseprobleemide põhjustajaks töökohta. 54% küsitletute arvates on töötingimused mingil määral paranenud ja ainult 5% hinnangul on olukord palju parem. Eestis jälgib ja kontrollib töökeskkonna ohuteguritega kokkupuudet Tööinspektsioon.    Vabariigi Valitsus lubas 2007.-2011. aasta tegevusprogrammi sotsiaal- ja tervishoiupoliitika valdkonnas  luua tööõnnetus- ja kutsehaiguskindlustuse, mis tugineks töötuskindlustuse kogemusele ega tõstaks tööandja maksukoormust.